शाम का खाना मैंने नहीं खाया और दरख़ास्त लिखने के लिए कागज़ माँगा. शाम को कागज़ मिल गया. दिन में हमारे लिए कैदियों वाले कपड़े भी आ गये. हमने कपड़े लेने से भी इंकार किया. कपड़े वे रख गये. मैंने चीफ़ कमीश्नर को पत्र लिख कर दस माँगें रखीं. सुबह पत्र डयोढ़ी भिजवा दिया. नौ बजे के करीब श्री पुरी ने बुलवाया. हमें देख कर मुस्कुराये. फ़िर उन्होंने अपनी ओर से जेल सम्बंधी अधिकतम सहूलियतें देने का वादा किया और कहा कि मैं भूख हड़ताल तौड़ दूँ. अगर माँगें रखनी ही हों तो नोटिस दे दूँ कि अमुक तारीख़ से भूख हड़ताल करुँगा. मैं स्वयं तो नहीं मानता. लेकिन राम सहाय ने कहा कि इस पर सोचा जा सकता है. फ़िर बारिक में आ कर भी वह यही कहता रहा कि हमें जेल वालों से सुलह कर लेनी चाहिये. जब वे हमारी बात मानते हैं तो झगड़ने से क्या फ़ायदा. श्री पुरी ने मान लिया कि हम अपने कपड़े पहिनें, चाहें तो काम करें, न चाहें तो न करें, चाय ख़रीद कर पी सकते है, लिखने पढ़ने की पूरी सुविधा रहेगी, बाहर से किताबें भी मँगा सकते हैं. अखबार हमें पढ़ने के लि मिल जायेंगे.